2020. október 30.

**Sajtóközlemény**

a ROHU401 jelű, „Az egészségügyi ellátás színvonalának fejlesztése a kardiovaszkuláris és nőgyógyászati megbetegedések megelőzésében, azonosításában és kezelésében a határon átnyúló területeken” című projekt kapcsán

A Temesvári Kardiológiai Intézet (Institutul de Boli Cardiovasculare Timisoara), mint főpályázó, a Debreceni Egyetemmel és a Nagyváradi Megyei Sürgősségi Klinikával (Spitalul Clinic Judetean de Urgenta Oradea), mint partnerintézményekkel valósít meg pályázatot az Interreg V-A Románia-Magyarország Program keretén belül. A projekt összköltségvetése 3 000 000 EUR, amelyből a Debreceni Egyetemre eső költségvetés 600 000 EUR. A projektben a Debreceni Egyetem részéről a Szülészeti és Nőgyógyászati Klinika, valamint a Kardiológiai és Szívsebészeti Klinika vesz részt.

A projekt átfogó célja az egészségügyi ellátás színvonalának fejlesztése a kardiovaszkuláris és nőgyógyászati megbetegedések megelőzésében, azonosításában és kezelésében. A cél elérése érdekében, a konzorciumi partnerek az infrastrukturális fejlesztések mellett, intenzív tapasztalatcserével és tudásátadással kívánják előmozdítani az intézmények közötti, határon átnyúló együttműködést. A Szülészeti és Nőgyógyászati Klinika, valamint a Kardiológiai és Szívsebészeti Klinika a projekt keretében az egészségügyi ellátáshoz használt műszerek beszerzése mellett workshopok keretében kívánja átadni a rendelkezésre álló szaktudást a projektpartnerek számára.

A projekt fő célja a határ menti egészségügyi ellátás fejlesztéséhez kapcsolódóan orvostechnikai eszközök beszerzése, mely műszerek három szervezeti egységet, a Szülészeti és Nőgyógyászati Klinikát, a Kardiológia Klinikát és a Neonatológiát érintik. 2019-ben megkezdődött a közbeszerzési eljárások előkészítése, a beszerzések két tender keretében valósultak meg.

A Kardiológia Klinika részére egy 4D képes echocardiográfiás készülék, valamint egy 3D Thoracoscopos torony, a Neonatológia részére pedig egy Hibrid inkubátor került beszerzése. A Szülészeti és Nőgyógyászati Klinika számára beszerzett eszközök között van egy plazma technológiával működő sebészeti vágókészülék, 2 db kézieszköz laparoszkópos eljárásokhoz, 1 db ultrahang diagnosztikai készülék, 1 db műtőasztal, valamint 3 db infúziós pumpa.

A beszerzett eszközök a projektben vállalt egészségügyi szűrővizsgálatok lebonyolítását, illetve a projektpartnerek közötti tudásátadást segítik, valamint hozzájárulnak a korszerűbb egészségügyi szolgáltatásokhoz a Hajdú-Bihar megyében élők számára.

A beszerzések lebonyolításával párhuzamosan megkezdődött a szakmai vállalások teljesítéséhez szükséges szakértői munka, melyet a Szülészeti és Nőgyógyászati Klinika és a Kardiológia Klinika munkatársai látnak el. A különböző összefoglaló anyagok és protokollok elkészítése mellett számos, a partnerek közötti tudásátadásra irányuló online workshop lebonyolítása várható a 2020-as év hátralévő részében.

A projekt várható eredményei:

* a legkorszerűbb gyermekgyógyászati kardiovaszkuláris sebészeti kapacitás létrehozása a program intervenciós területén;
* korszerűbb egészségügyi szolgáltatások a Hajdú-Bihar megyében élők számára;
* több egészségügyi szűrővizsgálat és tájékozottabb emberek a betegségek megelőzésével és diagnosztizálásával kapcsolatban;
* az egészségügyi infrastruktúrához való könnyebb hozzáférés a hátrányos helyzetű csoportok számára;
* a projektpartnerek közötti tudásátadás, valamint az orvosi személyzet képzésinek eredményeként elért magasabb intézményi kapacitás.

**A projekt címe:** „Az egészségügyi ellátás színvonalának fejlesztése a kardiovaszkuláris és nőgyógyászati megbetegedések megelőzésében, azonosításában és kezelésében a határon átnyúló területeken”  
**A projekt azonosító száma:** ROHU401  
**Kedvezményezettek:** Temesvári Kardiológiai Intézet, mint konzorciumvezető, valamint a Debreceni Egyetem, és a Nagyváradi Megyei Sürgősségi Klinika, mint konzorciumi tagok.  
**A támogatási összeg:** 3 000 000 EUR  
**A Debreceni Egyetem költségvetése:** 600 000 EUR  
**A projekt időtartama:** 2019.03.01. - 2021.05.31.

További információk az Interreg programról a [www.interreg-rohu.eu](http://www.interreg-rohu.eu) oldalon érhetőek el.

Jelen sajtóközlemény tartalma nem feltétlenül felel meg az Európai Unió hivatalos álláspontjának.